《宛转歌》
南北朝·江总

七夕天河白露明。
八月涛水秋风惊。
楼中恒闻哀响曲。
塘上复有辛苦行。
不解何意悲秋气。
直置无秋悲自生。
不怨前阶促织鸣。
偏愁别路捣衣声。
别燕差池自有返。
离蝉寂寞讵含情。
云聚怀情四望台。
月冷相思九重观。
欲题芍药诗不成。
来采芙蓉花已散。
金樽送曲韩娥起。
玉柱调弦楚妃叹。
翠眉结恨不复开。
宝鬓迎秋度前乱。
湘妃拭泪洒贞筠。
筴药浣衣何处人。
步步香飞金薄履。
盈盈扇掩珊瑚唇。
已言采桑期陌上。
复能解佩就江滨。
竞入华堂要花枕。
争开羽帐奉华茵。
不惜独眠前下钓。
欲许便作后来薪。
后来瞑瞑同玉床。
可怜颜色无比方。
谁能巧笑特窥井。
乍取新声学绕梁。
宿处留娇堕黄珥。
镜前含笑弄明珰。
菤葹摘心心不尽。
茱萸折叶叶更芳。
已闻能歌洞箫赋。
讵是故爱邯郸倡。

作者简介：江总（519～594）著名南朝陈大臣、文学家。字总持，祖籍济阳考城（今河南兰考）。出身高门，幼聪敏，有文才。年十八，为宣惠武陵王府法曹参军，迁尚书殿中郎。所作诗篇深受梁武帝赏识，官至太常卿。张缵、王筠、刘之遴，乃一时高才学士，皆对江总雅相推重，与之为忘年友。侯景之乱后，避难会稽，流寓岭南，至陈文帝天嘉四年（563）才被征召回建康，任中书侍郎。陈后主时，官至尚书令，故世称“江令”。任上“总当权宰，不持政务，但日与后主游宴后庭”，“由是国政日颓，纲纪不立”（《陈书·江总传》）。隋文帝开皇九年(589)灭陈，江总入隋为上开府，后放回江南，去世于江都（今江苏扬州）。